Ar ziņu raidījumu “Pasaulē, Latvijā, Latgalē” radio Alise Plus ēterā- Estere Znotiņa.

Kopš jūlija vidus nelegālo migrantu plūsma no Baltkrievijas apzināti tiek virzīta uz Lietuvas robežas pusi, paziņojis Lietuvas Valsts robežsardzes dienesta priekšnieks ģenerālis Rustams Ļubajevs. Viņš piebilda, ka, reaģējot uz to, Lietuva pastiprina savus spēkus pie šīs robežas.

Tas daļēji tiek saistīts ar "Lietuvas un Eiropas Savienības politiskiem lēmumiem", viņš paskaidroja.

Ļubajevs norādīja, ka tagad hibrīd-uzbrukuma mērogs ir mazāks nekā pērn, tomēr salīdzinājumā ar iepriekšējiem mēnešiem šogad nelegālo migrantu plūsma ir būtiski palielinājusies.

VSAT dati liecina, ka Lietuvas robežsargi jūlijā piespieduši doties atpakaļ uz Baltkrieviju 1018 migrantus, kuri nelikumīgi mēģinājuši iekļūt Lietuvā, jūnijā tādu bijis 430 un maijā – 370. Šie skaitļi ietver arī vienas personas vairākkārtējus mēģinājumus nelikumīgi šķērsot Lietuvas robežu.

Ļubajevs informēja, ka tiek pastiprināta Lietuvas robežas ar Baltkrieviju drošība. Līdzās lielākiem robežsardzes spēkiem notiekot sarunas arī par partneru, piemēram, bruņoto spēku un policijas piesaistīšanu.

Latvijā aizvadītās diennakts laikā reģistrēti 1767 jauni inficēšanās ar Covid-19 gadījumi, savukārt jauni ziņojumi par mirušiem slimniekiem nav saņemti, liecina Slimību profilakses un kontroles centra (SPKC) informācija.

Pēdējās 24 stundās veikti 4792 Covid-19 testi un reģistrēti 1767 jauni inficēšanās gadījumi. No inficētajiem 728 ir nevakcinēti vai vakcinācijas kursu nepabeiguši, bet 1039 ir vakcinēti.

Pozitīvo gadījumu īpatsvars pret testētajiem: 36,9%.

Aizvadītajā diennaktī nav saņemti ziņojumi par mirušiem kovida slimniekiem.

Augustā ik ceturtdienu Daugavpilī skan mūzika. Jau desmito reizi savu skanējumu uzsāk "Muzikālais augusts". Gan pilsētas koncertzālēs, gan arī brīvdabā uzstāsies pašmāju un ārvalstu dažādu žanru mākslinieki.

Daugavpils Vienības nama producents stāsta: "Jau 10 gadus nemainās mums tas, ka katru ceturtdienu augustā Daugavpilī ir divi koncerti parkā vai koncertzālē, vai šoreiz Kultūras pilī. Mēs mēģinām kaut ko jaunu un to, kas ir bijis."

Pirmais "Muzikālā augusta" koncerts notiks jau šo ceturtdien: "4. augustā Andreja Pumpura skvērā pulksten 18.00 uzstāsies "Mirage Jazz Orchestra" un Normunds Rutulis. Skanēs pasaules džeza standarti, koncerts būs ļoti interesants, un pēc viņiem skanēs jauniešu grupa "Sudden Lights".

Katru gadu festivālā skan klasiskā mūzika un opera. Šoreiz tās skanēs koncertprogrammā "Mīla, drāma un kaislības opermūzikā,” Festivāla mērķis ir dot Daugavpils pilsētai jaunu impulsu ar "Muzikālo augustu".

Ar raidījumu “Pasaulē, Latvijā, Latgalē” radio Alise Plus ēterā- Estere Znotiņa. Raidījumu sagatavoja radio Alise Plus informācijas un ziņu dienests, tas tapis ar Sabiedrības Integrācijas Fonda atbalstu.